Publication: Magyar Közlöny
Issue: MK-2010-79 (Year: 2010, Number: 79)
Era: contemporary
Section: 15/2006. (IV. 3.) OM rendelethez]
Paragraph Index: 1468

7. Az alapképzési szak képzési célja, az elsajátítandó szakmai kompetenciák: A képzés célja mechatronikai mérnökök képzése, akik az elsajátított komplex természettudományos, elektronikai, gépészeti, informatikai és gazdasági ismeretek birtokában alkalmasak lesznek mechatronikai eszközök, berendezések felhasználásán alapuló gyártási, szerelési, minőségszabályozási folyamatok felügyeletére és irányítására, egyszerűbb mechatronikai szerkezetek tervezésére, valamint mechatronikai rendszerek üzemeltetésére és karbantartására, továbbá kellő mélységű elméleti ismeretekkel rendelkeznek a képzés második ciklusban történő folytatásához. Alapfokozat birtokában a mechatronikai mérnökök - a várható szakirányokat is figyelembe véve - képesek: - a műszaki-gazdasági-humán erőforrások kezelésének komplex szemléletére, - a mérnöki tevékenység társadalmi hatásának felmérésére és figyelembevételére, - innovatív gondolkodásra, a tudomány és a technika fejlődési eredményeinek önálló követésére, - az elektronikai, gépészeti és informatikai szakterület ismereteinek integrálására, - a mechatronikai részegységek (szenzorok, aktuátorok, vezérlések) szerkezetekben való kreatív alkalmazására, - komplex rendszerek globális tervezésére, - az elektronika, gépészet és informatika szakértőivel való kommunikációra, - a gyártásautomatizálás berendezéseinek (szerszámgépek, robotok, manipulátorok, szerelő készülékek) CNC programozására, - járműveken alkalmazott érzékelők és beavatkozó szervek programozására, felülvizsgálatára, - optomechatronikai, biomechatronikai berendezések, műszerek tervezésére és gyártására, - elektronikai gyártás mechatronikai folyamatainak tervezésére, felügyeletére és irányítására, - munkavédelmi feladatok megoldására, - az egyenlő esélyű hozzáférés elvének alkalmazására, - kommunikációs és prezentációs eszközök tervezésére és gyártására.

Source: https://magyarkozlony.hu/hivatalos-lapok/41d3c06d59cb214a8ccb63556f0325d9011fdf3d/dokumentumok/f87fe7ede863b11a04d7bfe738f2c8fa2b61635e/letoltes